title: Kommissionens gennemførelsesforordning (EU) 2020/1062 af 13. juli 2020 om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »Csopak«/»Csopaki« (BOB)

text:
                  20.7.2020

                  DA

                  Den Europæiske Unions Tidende

                  L 232/39

         KOMMISSIONENS GENNEMFØRELSESFORORDNING (EU) 2020/1062
         af 13. juli 2020
         om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »Csopak«/»Csopaki« (BOB)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 99, og
         ud fra følgende betragtninger:

                     (1)

                     Kommissionen har i henhold til artikel 97, stk. 2 og 3, i forordning (EU) nr. 1308/2013 gennemgået Ungarns ansøgning om registrering af betegnelsen »Csopak«/»Csopaki« og har offentliggjort ansøgningen i Den Europæiske Unions Tidende (2).

                     (2)

                     Kommissionen har ikke modtaget indsigelser i henhold til artikel 98 i forordning (EU) nr. 1308/2013.

                     (3)

                     I henhold til artikel 99 i forordning (EU) nr. 1308/2013 bør betegnelsen »Csopak«/»Csopaki« beskyttes og opføres i det register, der er omhandlet i artikel 104 i samme forordning.

                     (4)

                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

               VEDTAGET DENNE FORORDNING:

            Artikel 1
            Betegnelsen »Csopak«/»Csopaki« (BOB) beskyttes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. juli 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 347 af 20.12.2013, s. 671.

            (2)  EUT C 70 af 4.3.2020, s. 12.


title: Kommissionens gennemførelsesforordning (EU) 2020/1063 af 13. juli 2020 om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »Achterhoek — Winterswijk« (BOB)

text:
                  20.7.2020

                  DA

                  Den Europæiske Unions Tidende

                  L 232/40

         KOMMISSIONENS GENNEMFØRELSESFORORDNING (EU) 2020/1063
         af 13. juli 2020
         om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »Achterhoek — Winterswijk« (BOB)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 99 og:
         ud fra følgende betragtninger:

                     (1)

                     Kommissionen har i henhold til artikel 97, stk. 2 og 3, i forordning (EU) nr. 1308/2013 undersøgt Nederlandenes ansøgning om registrering af betegnelsen »Achterhoek — Winterswijk« og offentliggjort den i Den Europæiske Unions Tidende (2).

                     (2)

                     Kommissionen har ikke modtaget indsigelser i henhold til artikel 98 i forordning (EU) nr. 1308/2013.

                     (3)

                     I henhold til artikel 99 i forordning (EU) nr. 1308/2013 bør betegnelsen »Achterhoek — Winterswijk« beskyttes og opføres i det register, der er omhandlet i artikel 104 i samme forordning.

                     (4)

                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

               VEDTAGET DENNE FORORDNING:

            Artikel 1
            Betegnelsen »Achterhoek — Winterswijk« beskyttes (BOB).

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. juli 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 347 af 20.12.2013, s. 671.

            (2)  EUT C 94 af 23.3.2020, s. 4.


title: Kommissionens gennemførelsesforordning (EU) 2020/1064 af 13. juli 2020 om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »delle Venezie«/»Beneških okolišev« (BOB)

text:
                  20.7.2020

                  DA

                  Den Europæiske Unions Tidende

                  L 232/41

         KOMMISSIONENS GENNEMFØRELSESFORORDNING (EU) 2020/1064
         af 13. juli 2020
         om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »delle Venezie«/»Beneških okolišev« (BOB)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 99, og
         ud fra følgende betragtninger:

                     (1)

                     Kommissionen har i henhold til artikel 97, stk. 2 og 3, i forordning (EU) nr. 1308/2013 gennemgået Italiens ansøgning om registrering af betegnelsen »delle Venezie«/»Beneških okolišev« og har offentliggjort ansøgningen i Den Europæiske Unions Tidende (2).

                     (2)

                     Kommissionen har ikke modtaget indsigelser i henhold til artikel 98 i forordning (EU) nr. 1308/2013.

                     (3)

                     Betegnelsen »delle Venezie«/»Beneških okolišev« bør beskyttes i henhold til artikel 99 i forordning (EU) nr. 1308/2013 og opføres i det register, der er omhandlet i samme forordnings artikel 104.

                     (4)

                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

               VEDTAGET DENNE FORORDNING:

            Artikel 1
            Betegnelsen »delle Venezie«/»Beneških okolišev« (BOB) beskyttes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. juli 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 347 af 20.12.2013, s. 671.

            (2)  EUT C 58 af 21.2.2020, s. 21.


title: Kommissionens gennemførelsesforordning (EU) 2020/1065 af 13. juli 2020 om godkendelse af en ændring af varespecifikationen for en beskyttet oprindelsesbetegnelse eller en beskyttet geografisk betegnelse (»delle Venezie« (BGB))

text:
                  20.7.2020

                  DA

                  Den Europæiske Unions Tidende

                  L 232/42

         KOMMISSIONENS GENNEMFØRELSESFORORDNING (EU) 2020/1065
         af 13. juli 2020
         om godkendelse af en ændring af varespecifikationen for en beskyttet oprindelsesbetegnelse eller en beskyttet geografisk betegnelse (»delle Venezie« (BGB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 99, og
         ud fra følgende betragtninger:

                     (1)

                     Kommissionen har behandlet den ansøgning, der er indgivet af Italien i henhold til artikel 105 i forordning (EU) nr. 1308/2013, om godkendelse af en ændring af varespecifikationen for den beskyttede geografiske betegnelse »delle Venezie«. En af ændringerne er, at betegnelsen »delle Venezie« ændres til »Trevenezie«/»Tri Benečije«.

                     (2)

                     Kommissionen har i henhold til artikel 97, stk. 3, i forordning (EU) nr. 1308/2013 (2) offentliggjort ansøgningen om godkendelse af ændringen af varespecifikationen i Den Europæiske Unions Tidende.

                     (3)

                     Kommissionen har ikke modtaget indsigelser i henhold til artikel 98 i forordning (EU) nr. 1308/2013.

                     (4)

                     Ændringen af varespecifikationen bør derfor godkendes, jf. artikel 99 i forordning (EU) nr. 1308/2013.

                     (5)

                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

               VEDTAGET DENNE FORORDNING:

            Artikel 1
            Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »delle Venezie« (BGB), godkendes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. juli 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 347 af 20.12.2013, s. 671.

            (2)  EUT C 63 af 26.2.2020, s. 17.


title: Kommissionens gennemførelsesforordning (EU) 2020/1070 af 20. juli 2020 om angivelse af karakteristika for trådløse adgangspunkter med lille rækkevidde i henhold til artikel 57, stk. 2, i Europa-Parlamentets og Rådets direktiv (EU) 2018/1972 om oprettelse af en europæisk kodeks for elektronisk kommunikation (EØS-relevant tekst)

text:
                  21.7.2020

                  DA

                  Den Europæiske Unions Tidende

                  L 234/11

         KOMMISSIONENS GENNEMFØRELSESFORORDNING (EU) 2020/1070
         af 20. juli 2020
         om angivelse af karakteristika for trådløse adgangspunkter med lille rækkevidde i henhold til artikel 57, stk. 2, i Europa-Parlamentets og Rådets direktiv (EU) 2018/1972 om oprettelse af en europæisk kodeks for elektronisk kommunikation
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv (EU) 2018/1972 af 11. december 2018 om oprettelse af en europæisk kodeks for elektronisk kommunikation (1), særlig artikel 57, stk. 2, og
         ud fra følgende betragtninger:

                     (1)

                     Eftersom trådløse adgangspunkter med lav effekt og lille rækkevidde sandsynligvis vil have en positiv indflydelse på udnyttelsen af radiofrekvenser og udviklingen af trådløs kommunikation i Unionen, bør udrulningen af trådløse adgangspunkter med lille rækkevidde lettes ved ikke at kræve tilladelse ved udrulningen, jf. direktiv (EU) 2018/1972.

                     (2)

                     Et trådløst adgangspunkt med lille rækkevidde omfatter forskellige driftselementer såsom en signalbehandlingsenhed, en radioenhed, et antennesystem, kabelforbindelser og et kabinet. I visse tilfælde kan antennesystemet eller dele heraf monteres adskilt fra de andre elementer af et trådløst adgangspunkt med lille rækkevidde og forbindes med et eller flere særlige kabler. Dette princip anvendes i forbindelse med fordelte antennesystemer eller et fordelt radiosystem, der anvendes af en eller flere operatører. Et trådløst adgangspunkt med lille rækkevidde kan være konstrueret til at betjene to eller flere radiofrekvensbrugere.

                     (3)

                     For at sikre offentlighedens accept og en bæredygtig udrulning bør de trådløse adgangspunkter med lille rækkevidde, der er omfattet af artikel 57, stk. 1, andet afsnit, i direktiv (EU) 2018/1972, være så lidt iøjnefaldende som muligt. For at opnå dette bør de enten være usynlige for offentligheden eller diskret monteret på deres bærende struktur. Der bør i forbindelse med deres anvendelse også sikres et højt niveau af beskyttelse af folkesundheden som fastsat i Rådets henstilling 1999/519/EF (2).

                     (4)

                     I henhold til Europa-Parlamentets og Rådets direktiv 2014/53/EU (3) skal radioudstyr, herunder trådløse adgangspunkter med lille rækkevidde, konstrueres således, at det sikrer beskyttelsen af personers sundhed og sikkerhed.

                     (5)

                     De fysiske og tekniske karakteristika ved trådløse adgangspunkter med lille rækkevidde, der er omfattet af artikel 57, stk. 1, andet afsnit, i direktiv (EU) 2018/1972, bør derfor være defineret for maksimal volumen, vægtbegrænsning og maksimal udstrålingseffekt. Valget af maksimal volumen med henblik på at gøre det trådløse adgangspunkt med lille rækkevidde så lidt iøjnefaldende som muligt bør give mulighed for en vis designmæssig fleksibilitet og tilpasning til den bærende strukturs fysiske og tekniske karakteristika.

                     (6)

                     Ifølge undersøgelsen »Light Deployment Regime for Small-Area Wireless Access Points (SAWAPs)« (4), som Kommissionen har fået udført, er en volumenbegrænsning på 30 liter tilstrækkelig til at kunne indeholde de vigtigste elementer i et trådløst adgangspunkt med lille rækkevidde og sikre, at det ikke er iøjnefaldende. Denne maksimale volumen bør gælde for alle trådløse adgangspunkter med lille rækkevidde, der betjener en eller flere radiofrekvensbrugere, og for flere trådløse adgangspunkter med lille rækkevidde, der deler en infrastruktur med lille overflade såsom en lysmast, et trafiklys, et reklameskilt eller et busstoppested og på grund af deres fysiske dimensioner og/eller store tæthed i et givet område kan forventes at forstyrre visuelt.

                     (7)

                     Trådløse adgangspunkter med lille rækkevidde bør være i overensstemmelse med den europæiske harmoniserede standard EN 62232:2017 (5)»Determination of RF field strength, power density and specific absorption rate (SAR) in the vicinity of radiocommunication base stations for the purpose of evaluating human exposure« (Bestemmelse af RF-felter, effekttæthed og SAR-værdier nær radiokommunikationsbasisstationer til evaluering af personeksponering). Denne standard indeholder en metode til at installere basisstationer under hensyntagen til deres udstrålingseffekt med henblik på at vurdere menneskers eksponering for elektromagnetiske felter, og om den overholder de grænseværdier, der er fastsat i henstilling 1999/519/EF. Der henvises også til denne standard i afsnit 6.1 i den harmoniserede europæiske standard EN 50401:2017 »Product standard to demonstrate the compliance of base station equipment with radiofrequency electromagnetic field exposure limits (110 MHz-100 GHz), when put into service« (Produktstandard til påvisning af basisstationsudstyrs overholdelse af eksponeringsgrænser for RF-elektromagnetfelter (110 MHz-100 GHz), ved ibrugtagningen) i forbindelse med vurderingen af, om det ibrugtagne trådløse adgangspunkt i driftsmiljøet overholder de grænseværdier for eksponering for elektromagnetiske felter, der er fastsat i henstilling 1999/519/EF.

                     (8)

                     Standard EN 62232:2017 finder anvendelse på alle typer basisstationer, der er opdelt i fem installationsklasser svarende til deres forskellige grænser for ækvivalent isotropisk udstrålet effekt på henholdsvis nogle få milliwatt (klasse E0), 2 watt (klasse E2), 10 watt (klasse E10), 100 watt (klasse E100) og over 100 watt (klasse E+). I betragtning af de installationsmæssige sikkerhedsafstande, der skal overholdes i henhold til denne standard, og eftersom direktiv (EU) 2018/1972 foreskriver, at trådløse adgangspunkter med lille rækkevidde bør være effektsvage, bør denne forordning kun finde anvendelse på installationsklasse E0, E2 og E10. I henhold til afsnit 6.2.4, tabel 2, i EN 62232:2017 skal den lavest udstrålende del af en antenne i klasse E10 være placeret mindst 2,2 meter over det offentlige fodgængerareal for at sikre en afstand på mindst 20 cm mellem antennesløjfen og kroppen på en 2 m høj person (6).

                     (9)

                     Af æstetiske årsager bør indendørs installation af trådløse adgangspunkter med lille rækkevidde i klasse E10, som formentlig vil udnytte den maksimale volumengrænse på 30 liter, kun tillades i store indendørsrum med en højde på mindst 4 meter såsom museer, stadioner, konferencecentre, lufthavne, metrostationer, banegårde eller indkøbscentre.

                     (10)

                     Et trådløst adgangspunkt med lille rækkevidde bør ikke bringe stabiliteten af hele den bærende struktur, hvorpå det er monteret, i fare og bør derfor ikke medføre behov for strukturel forstærkning af den anvendte bærende struktur som følge af dets vægt eller form.

                     (11)

                     For at gøre det muligt for de kompetente myndigheder at føre tilsyn og foretage overvågning, navnlig hvis der er sat flere antennesystemer op på samme sted eller ved siden af hinanden, bør alle operatører, der udruller trådløse adgangspunkter med lille rækkevidde i klasse E2 eller E10 i overensstemmelse med de i denne forordning fastsatte karakteristika, rettidigt underrette den kompetente myndighed om installationen. Med henblik herpå bør operatøren senest to uger efter installationen indgive en anmeldelse om installationen til den kompetente myndighed, som omfatter adgangspunkternes placering og tekniske karakteristika samt en erklæring om, at installationen overholder bestemmelserne i denne forordning. For at sikre en nem proces i alle medlemsstaterne bør denne anmeldelse indgives til et enkelt kontaktpunkt såsom det, der er etableret i henhold til Europa-Parlamentets og Rådets direktiv 2014/61/EU (7).

                     (12)

                     Denne forordning bør ikke berøre medlemsstaternes beføjelser til at fastlægge de aggregerede niveauer for elektromagnetiske felter som følge af den samme placering eller aggregeringen i et lokalområde af trådløse adgangspunkter med lille rækkevidde, der er omfattet af artikel 57, stk. 1, andet afsnit, i direktiv (EU) 2018/1972, samt andre typer basisstationer for derved gennem andre midler end individuelle tilladelser vedrørende udrulningen af trådløse adgangspunkter med lille rækkevidde at sikre, at gældende aggregerede eksponeringsgrænser overholdes i overensstemmelse med EU-retten.

                     (13)

                     Da de relevante standarder forventes at ville blive videreudviklet, hvis de skal dække adgangspunkter med lille rækkevidde, der benytter aktive antennesystemer, bør denne type adgangspunkter på nuværende tidspunkt ikke være omfattet af den udrulningsordning, der er fritaget for tilladelse.

                     (14)

                     Anvendelsen af denne forordning bør regelmæssigt overvåges for at lette dens revision under hensyntagen til eventuelle ajourføringer af europæisk standard EN 62232 eller andre relevante udviklinger i standardiseringen, navnlig med hensyn til anvendelsen af aktive antennesystemer, den teknologiske udvikling med hensyn til den nyeste teknologi for trådløse adgangspunkter med lille rækkevidde, behovet for at understøtte flere forskellige frekvensbånd og fælles løsninger (med flere operatører) samt enhver ajourføring af henstilling 1999/519/EF.

                     (15)

                     Denne forordning bør ikke berøre nationale foranstaltninger vedrørende sikkerhed, forsyning, respekt for privat ejendom, herunder ejernes ret til at bestemme, hvordan deres ejendom skal anvendes, eller vedrørende færdselsret i forbindelse med tilslutning af trådløse adgangspunkter med lille rækkevide til fjerndatanet i overensstemmelse med EU-retten.

                     (16)

                     Denne forordning bør ikke berøre anvendelsen af mindre restriktive ordninger på nationalt plan for udrulning af trådløse adgangspunkter med lille rækkevidde.

                     (17)

                     Da direktiv (EU) 2018/1972 træder i kraft den 21. december 2020, bør denne forordning anvendes fra samme dato.

                     (18)

                     Foranstaltningerne i denne forordning er i overensstemmelse med udtalelse fra Kommunikationsudvalget —

               VEDTAGET DENNE FORORDNING:

            Artikel 1
            Ved denne forordning fastsættes de fysiske og tekniske karakteristika for de trådløse adgangspunkter med lille rækkevidde, der er omhandlet i artikel 57, stk. 1, andet afsnit, i direktiv (EU) 2018/1972.
            Denne forordning finder ikke anvendelse på trådløse adgangspunkter med lille rækkevidde, der har et aktivt antennesystem.

            Artikel 2
            I denne forordning forstås ved:

                        1)

                        »ækvivalent isotropisk udstrålet effekt«: produktet af den effekt, der sendes til antennen og antenneforstærkningen i en given retning i forhold til en isotrop antenne (absolut eller isotrop forstærkning)

                        2)

                        »antennesystem«: en hardwaredel af et trådløst adgangspunkt med lille rækkevidde, der udstråler radiofrekvensenergi med henblik på at levere trådløs forbindelse til slutbrugere

                        3)

                        »aktivt antennesystem (AAS): et antennesystem, hvor amplituden og/eller fasen mellem antenneelementerne hele tiden justeres, hvilket resulterer i et antennestrålingsdiagram, der varierer som reaktion på kortvarige ændringer i radiomiljøet. Dette udelukker langsigtet stråleformning som f.eks. fast elektrisk downtilt. I et trådløst adgangspunkt med lille rækkevidde, som er udstyret med et aktivt antennesystem, er sidstnævnte integreret som en del af det trådløse adgangspunkt med lille rækkevidde

                        4)

                        »indendørs«: ethvert rum, herunder transportmidler, som har et loft eller tag eller en fast eller bevægelig struktur eller anordning, der kan dække hele det pågældende rum, og som, bortset fra døre, vinduer og gange, enten permanent eller midlertidigt er fuldstændig tillukket af vægge eller sider, uanset hvilken type materiale der anvendes til tag, væg eller sider, og uanset om konstruktionen er permanent eller midlertidig

                        5)

                        »udendørs«: ethvert rum, der ikke er indendørs.

            Artikel 3

               1.   Trådløse adgangspunkter med lille rækkevidde, jf. artikel 57, stk. 1, andet afsnit, i direktiv (EU) 2018/1972, skal opfylde kravene i den europæiske standard, der er fastsat i punkt B i bilaget til denne forordning, og de skal enten:

                           a)

                           være fuldstændig og sikkert integreret i deres bærende struktur og således være usynlige for den brede offentlighed eller

                           b)

                           opfylde betingelserne i punkt A i bilaget til denne forordning.

               2.   Stk. 1 berører ikke medlemsstaternes beføjelser til at fastlægge de aggregerede niveauer for elektromagnetiske felter som følge af den samme placering eller aggregeringen i et lokalområde af trådløse adgangspunkter med lille rækkevidde og til gennem andre midler end individuelle tilladelser i forbindelse med udrulningen af trådløse adgangspunkter med lille rækkevidde at sikre, at gældende aggregerede eksponeringsgrænser for elektromagnetiske felter overholdes i overensstemmelse med EU-retten.

               3.   Operatører, der har udrullet trådløse adgangspunkter med lille rækkevidde i klasse E2 eller E10 i overensstemmelse med betingelserne i stk. 1, skal senest to uger efter udrulningen af hvert af disse adgangspunkter underrette den nationale kompetente myndighed om installationen og placeringen af disse adgangspunkter samt om de krav, de opfylder i henhold til nævnte stykke.

            Artikel 4
            Medlemsstaterne overvåger og rapporterer regelmæssigt til Kommissionen, første gang senest den 31. december 2021 og derefter hvert år, om anvendelsen af denne forordning, navnlig om anvendelsen af artikel 3, stk. 1, herunder om de teknologier, der anvendes i de trådløse adgangspunkter med lille rækkevidde, der er blevet udrullet.

            Artikel 5
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 21. december 2020.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 20. juli 2020.

                  På Kommissionens vegne

               Ursula VON DER LEYEN

                  Formand

            (1)  EUT L 321 af 17.12.2018, s. 36.

            (2)  Rådets henstilling 1999/519/EF af 12. juli 1999 om begrænsning af befolkningens eksponering for elektromagnetiske felter (0 Hz-300 GHz) (EFT L 199 af 30.7.1999, s. 59).

            (3)  Europa-Parlamentets og Rådets direktiv 2014/53/EU af 16. april 2014 om harmonisering af medlemsstaternes love om tilgængeliggørelse af radioudstyr på markedet og om ophævelse af direktiv 1999/5/EF (EUT L 153 af 22.5.2014, s. 62).

            (4)  Smart 2018/0017, https://op.europa.eu/en/publication-detail/-/publication/463e2d3d-1d8f-11ea-95ab-01aa75ed71a1/language-en/format-PDF/source-112125706.

            (5)  Gælder for frekvensområdet 110 MHz-100 GHz.

            (6)  Bilag C.3 til EN 62232:2017.

            (7)  Europa-Parlamentets og Rådets direktiv 2014/61/EU af 15. maj 2014 om foranstaltninger for at reducere omkostningerne ved etablering af højhastighedsnet til elektronisk kommunikation (EUT L 155 af 23.5.2014, s. 1).

            BILAG
            A.   Betingelser som omhandlet i artikel 3, stk. 1, litra b)

                        1.

                        Den for offentligheden synlige del af et trådløst adgangspunkt med lille rækkevidde, der betjener en eller flere frekvensbrugere, må ikke have en samlet volumen, der overstiger 30 liter.

                        2.

                        De for offentligheden synlige dele af flere adskilte trådløse adgangspunkter med lille rækkevidde, der deler samme infrastruktur med en enkelt afgrænset overflade, f.eks. en lysmast, et trafiklys, et reklameskilt eller et busstoppested, må ikke have en samlet volumen, der overstiger 30 liter.

                        3.

                        Såfremt antennesystemet og andre elementer, f.eks. en radioenhed, en digital processor, en lagerenhed, et kølesystem, strømforsyning, kabelforbindelser, backhaul-elementer eller elementer til jordforbindelse og fiksering, i et adgangspunkt med lille rækkevidde installeres separat, sikres det, at alle dele deraf, som overstiger 30 liter, ikke er synlige for offentligheden.

                        4.

                        Trådløse adgangspunkter med lille rækkevidde skal være i visuel overensstemmelse med den bærende struktur og have en passende størrelse i forhold til den bærende strukturs overordnede størrelse, en sammenhængende form, neutrale farver, der passer til eller falder i ét med den bærende struktur, og skjulte kabler, og de må sammen med andre trådløse adgangspunkter med lille rækkevidde, der allerede er installeret på samme sted eller ved siden af, ikke forstyrre visuelt.

                        5.

                        Vægten og formen af et trådløst adgangspunkt med lille rækkevidde må ikke nødvendiggøre strukturel forstærkning af den bærende struktur.

                        6.

                        Et trådløst adgangspunkt med lille rækkevidde i installationsklasse E10 må kun udrulles udendørs eller i store indendørs rum, hvis der er en loftshøjde på mindst 4 m.

                  B.   Krav i den europæiske standard omhandlet i artikel 3, stk. 1

                        1.

                        Udrulning af adgangspunkter med lille rækkevidde skal foregå i overensstemmelse med installationsklasse E0, E2 og E10, jf. afsnit 6.2.4, tabel 2, i den europæiske standard EN 62232:2017 »Determination of RF field strength, power density and specific absorption rate (SAR) in the vicinity of radiocommunication base stations for the purpose of evaluating human exposure« (Bestemmelse af RF-felter, effekttæthed og SAR-værdier nær radiokommunikationsbasisstationer til evaluering af personeksponering).

                        2.

                        Hvis flere antennesystemer (eller dele heraf) er placeret samme sted og indgår i et eller flere adgangspunkter med lille rækkevidde, som er omfattet af nærværende forordning, finder kriterierne for ækvivalent isotropisk udstrålet effekt, jf. den i punkt 1 nævnte standard, anvendelse på summen af ækvivalent isotropisk udstrålet effekt for alle antennesystemer (eller dele heraf), der er placeret samme sted.


title: Kommissionens gennemførelsesforordning (EU) 2020/1296 af 16. september 2020 om ændring af forordning (EF) nr. 88/97 om bevilling til fritagelse af importen af visse dele til cykler med oprindelse i Folkerepublikken Kina fra den ved Rådets forordning (EF) nr. 71/97 fastsatte udvidelse af den antidumpingtold, der indførtes ved forordning (EØF) nr. 2474/93

text:
                  17.9.2020

                  DA

                  Den Europæiske Unions Tidende

                  L 303/20

         KOMMISSIONENS GENNEMFØRELSESFORORDNING (EU) 2020/1296
         af 16. september 2020
         om ændring af forordning (EF) nr. 88/97 om bevilling til fritagelse af importen af visse dele til cykler med oprindelse i Folkerepublikken Kina fra den ved Rådets forordning (EF) nr. 71/97 fastsatte udvidelse af den antidumpingtold, der indførtes ved forordning (EØF) nr. 2474/93
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 13, stk. 4,
         under henvisning til Rådets forordning (EF) nr. 71/97 af 10. januar 1997 om udvidelse af den endelige antidumpingtold på importen af cykler med oprindelse i Den Kinesiske Folkerepublik, som indførtes ved Rådets forordning (EØF) nr. 2474/93, til også at omfatte visse dele til cykler fra Den Kinesiske Folkerepublik og om opkrævning af denne told på import registreret i henhold til forordning (EF) nr. 703/96 (2), særlig artikel 2, og
         ud fra følgende betragtninger:

                     (1)

                     I øjeblikket gælder der en antidumpingtold (»den udvidede told«) på importen til Unionen af væsentlige dele til cykler med oprindelse i Folkerepublikken Kina (»Kina«) som følge af udvidelsen ved forordning (EF) nr. 71/97.

                     (2)

                     I henhold til artikel 3 i forordning (EF) nr. 71/97 bør der oprettes en ordning med henblik på at indrømme fritagelse for import af væsentlige dele til cykler, som ikke omgår antidumpingtolden. Denne fritagelse blev fastsat i artikel 13, stk. 4 (»fritagelsesordningen«), i grundforordningen. Ved fritagelsesordningen fritages virksomheder, der samler cykler, og som ikke omgår antidumpingforanstaltningerne over for cykler, for at importere kinesiske dele til cykler uden antidumpingtold.

                     (3)

                     Den retlige ramme for anvendelsen af fritagelsesordningen blev fastsat i Kommissionens forordning (EF) nr. 88/97 (3) (»fritagelsesforordningen«). Fritagelsesforordningen blev ændret ved Kommissionens forordning (EU) nr. 512/2013 (4), bl.a. med henblik på at indføre bestemmelser om »kontrol af særligt anvendelsesformål«, der er beregnet til samling af elektriske cykler.

                     (4)

                     Efter en fornyet undersøgelse af udvidelsen af antidumpingtolden på importen af cykler med oprindelse i Kina til at omfatte importen af visse dele til cykler fra Kina i henhold til grundforordningens artikel 11, stk. 2, besluttede Kommissionen ved gennemførelsesforordning (EU) 2019/1379 (5) at opretholde antiomgåelsesforanstaltningerne for endnu fem år.

                     (5)

                     I henhold til betragtning 44 i forordning (EF) nr. 71/97 fører Kommissionen løbende tilsyn med fritagelsesordningen, således at den om nødvendigt kan tilpasses for at tage hensyn til erfaringerne med anvendelsen af denne ordning.

                     (6)

                     Under fritagelsesordningen, kunne importerede dele til cykler anvendes til samling af elektriske cykler i henhold til en tilladelse til »særligt anvendelsesformål«, jf. artikel 14 i fritagelsesforordningen. Denne artikel finder imidlertid kun anvendelse på ikke-fritagne virksomheder, der samler cykler. Der bør også være en procedure, der gør det muligt for fritagne EU-virksomheder, der samler cykler, at importere væsentlige dele til cykler til samling af elektriske cykler.

                     (7)

                     I denne forbindelse bemærker Kommissionen, at cykelmarkedet i Unionen er meget dynamisk, og at de fritagne virksomheder, der samler cykler, producerer cykler både med og uden hjælpemotor.

                     (8)

                     Dele til samling af elektriske cykler er ikke omfattet af den udvidede antidumpingtold. Samleprocesser for elektriske cykler falder derfor fortsat uden for anvendelsesområdet for forordning (EF) nr. 71/97. Betragtning 11 i forordning (EU) nr. 512/2013 bekræfter, at det ikke var hensigten, at brugen af væsentlige dele til cykler til samling af elektriske cykler skulle være omfattet af den udvidede antidumpingtold på cykler. Det hedder nemlig: »Den nuværende ordning er desuden uklar med hensyn til import af dele til cykler, der bruges til samling af cykler med hjælpemotor, også med sidevogn, undertiden betegnet som elektriske cykler eller pedelecs. Komplette elektriske cykler og dermed dele til samling af elektriske cykler er ikke omfattet af antidumpingtolden og heller ikke af den udvidede antidumpingtold, dvs. at samling af elektriske cykler ikke er omfattet af anvendelsesområdet for forordning (EF) nr. 71/97. Det anses derfor for hensigtsmæssigt at udvide de gældende bestemmelser i artikel 14 om »kontrol af særligt anvendelsesformål« til dele til samling af elektriske cykler. Bestemmelserne om »kontrol af særligt anvendelsesformål« giver de nationale toldmyndigheder mulighed for at spore den endelige anvendelse af importerede dele, dvs. dele til samling af almindelige cykler eller elektriske cykler«.

                     (9)

                     Efter at have gennemgået erfaringerne med fritagelsesordningen mener Kommissionen, at det er nødvendigt at indføre visse ændringer for at lette anvendelsen af fritagelsesordningen for de fritagne virksomheder, der samler cykler.

                     (10)

                     Fritagelsesordningen bør indeholde relevante bestemmelser for så vidt angår virksomheder, der samler andre køretøjer end cykler, også elektriske, f.eks. visse scootere (6), hvortil der også kan anvendes dele til cykler såsom hjul, forgafler og styr. Visse scootere er hverken omfattet af antidumpingtolden eller den udvidede antidumpingtold, dvs. at samleprocessen for scootere fortsat falder uden for anvendelsesområdet for udvidelsesforordningen. Det anses derfor for hensigtsmæssigt at udvide de eksisterende bestemmelser i artikel 14 i fritagelsesforordningen om »kontrol af særligt anvendelsesformål« til dele, der er beregnet til samling af andre varer, hvortil der anvendes dele til cykler. Med bestemmelserne om »kontrol af særligt anvendelsesformål« kan de nationale toldmyndigheder spore den endelige anvendelse af importerede dele, dvs. som anvendes til samling af cykler, herunder også elektriske cykler, eller andre køretøjer end cykler, herunder også elektriske køretøjer.

                     (11)

                     Fritagelsesordningen bør også indeholde relevante bestemmelser for så vidt angår virksomheder, der samler dele til cykler, f.eks. bremsesystemer, hvor dele til cykler, som f.eks. bremsehåndtag, også kan anvendes i produktionen af bremsesystemer. Det anses for nødvendigt, at virksomheder, der samler dele til cykler, gøres til genstand for de samme regler som virksomheder, der samler cykler, navnlig de fritagne parters forpligtelser, som er omhandlet i artikel 8 i fritagelsesforordningen.

                     (12)

                     På denne baggrund og af hensyn til retssikkerheden bør anvendelsesområdet for fritagelsen for import af væsentlige dele til cykler, der anvendes til samling af andre køretøjer end cykler, herunder cykler med hjælpemotor, udvides. Med henblik herpå bør fritagelsesforordningens artikel 1, artikel 4, stk. 1, litra a), artikel 8, stk. 1, litra b), og artikel 14, litra d), derfor ændres.

                     (13)

                     Endvidere kan fritagne cykelproducenter levere væsentlige dele til cykler til deres kunder med henblik på eftersalgsservice og garantikrav uden at være omfattet af antiomgåelsestolden. Derfor mener Kommissionen, at de fritagne væsentlige dele til cykler kan anvendes til eftersalgsservice og garantiydelse. Loftet i fritagelsesforordningens artikel 14, litra c), finder ikke anvendelse på sådanne dele, der leveres af fritagne parter. Det understreges dog, at de mængder, der leveres til dette formål, skal være passende og stå i et rimeligt forhold til samleprocessen hos den fritagne part i overensstemmelse med artikel 8 i fritagelsesforordningen, og de må ikke undergrave de afhjælpende virkninger af tolden, jf. grundforordningens artikel 13, stk. 2.

                     (14)

                     Af hensyn til princippet om god forvaltningsskik skal de ved denne forordning indførte ændringer af fritagelsesforordningen snarest muligt finde anvendelse på alle nye og igangværende undersøgelser.

                     (15)

                     Forordning (EF) nr. 88/97 bør derfor ændres.

                     (16)

                     Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 15, stk. 1, i forordningen (EU) 2016/1036 —

               VEDTAGET DENNE FORORDNING:

            Artikel 1
            Forordning (EF) nr. 88/97 ændres således:

                        1)

                        Definitionen af »samleproces« i artikel 1 affattes således:
                        »»samleproces«: en proces, hvori der indgår væsentlige dele til cykler med henblik på samling eller færdiggørelse af cykler eller med henblik på produktion eller samling af dele til cykler.«

                        2)

                        Artikel 4, stk. 1, litra a), affattes således:

                                    »a)

                                    den indeholder beviser for, at ansøgeren anvender væsentlige dele til cykler til fremstilling eller samling af cykler eller dele til cykler i mængder, der overstiger den tærskel, som er fastsat i artikel 14, litra c), eller at ansøgeren har indgået en uigenkaldelig kontraktlig forpligtelse til at gøre dette«.

                        3)

                        Artikel 8, stk. 1, litra b) affattes således:

                                    »b)

                                    at i forbindelse med leverancer af væsentlige dele til cykler, som er fritaget for den udvidede told i henhold til artikel 2, anvendes sådanne dele enten i deres samleprocesser eller i samling af andre varer, tilintetgøres, genudføres eller videresælges til en anden fritagen part.«

                        4)

                        Artikel 14, litra d), affattes således:

                                    »d)

                                    de væsentlige dele til cykler anvendes til samling af cykler med hjælpemotor (Taric-tillægskode 8835) eller andre køretøjer end cykler, også med hjælpemotor (Taric-tillægskode C549).«

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Den finder anvendelse på alle nye og igangværende undersøgelser fra dens ikrafttrædelsesdato.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. september 2020.

                  På Kommissionens vegne

               Ursula VON DER LEYEN

                  Formand

            (1)  EUT L 176 af 30.6.2016, s. 21.

            (2)  EFT L 16 af 18.1.1997, s. 55.

            (3)  Kommissionens forordning (EF) nr. 88/97 af 20. januar 1997 om bevilling til fritagelse af importen af visse dele til cykler med oprindelse i Den Kinesiske Folkerepublik fra den ved Rådets forordning (EF) nr. 71/97 fastsatte udvidelse af den antidumpingtold, der indførtes ved forordning (EØF) nr. 2474/93 (EFT L 17 af 21.1.1997, s. 17).

            (4)  Kommissionens forordning (EU) nr. 512/2013 af 4. juni 2013 om ændring af forordning (EF) nr. 88/97 om bevilling til fritagelse af importen af visse dele til cykler med oprindelse i Den Kinesiske Folkerepublik fra den ved Rådets forordning (EF) nr. 71/97 fastsatte udvidelse af den antidumpingtold, der indførtes ved Rådets forordning (EØF) nr. 2474/93 (EUT L 152 af 5.6.2013, s. 1).

            (5)  Kommissionens gennemførelsesforordning (EU) 2019/1379 af 28. august 2019 om indførelse af en endelig antidumpingtold på importen af cykler med oprindelse i Folkerepublikken Kina, udvidet til også at omfatte importen af cykler afsendt fra Indonesien, Malaysia, Sri Lanka, Tunesien, Cambodja, Pakistan og Filippinerne, uanset om varen er angivet med oprindelse i disse lande eller ej, efter en udløbsundersøgelse i henhold til artikel 11, stk. 2, i forordning (EU) 2016/1036 (EUT L 225 af 29.8.2019, s. 1).

            (6)  Der findes scootere, som er omfattet af definitionen på en cykel. Samlingen af disse scootere er omfattet af reglerne for virksomheder, der samler cykler.


title: Kommissionens gennemførelsesforordning (EU) 2020/1297 af 17. September 2020 om 316. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne

text:
                  17.9.2020

                  DA

                  Den Europæiske Unions Tidende

                  LI 303/1

         KOMMISSIONENS GENNEMFØRELSESFORORDNING (EU) 2020/1297
         af 17. September 2020
         om 316. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 881/2002 af 27. maj 2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne (1), særlig artikel 7, stk. 1, litra a), og artikel 7a, stk. 1, og
         ud fra følgende betragtninger:

                     (1)

                     Bilag I til forordning (EF) nr. 881/2002 indeholder en liste over de personer, grupper og enheder, der ifølge forordningen er omfattet af indefrysningen af midler og økonomiske ressourcer.

                     (2)

                     Den 10. september 2020 besluttede Sanktionskomitéen under FN's Sikkerhedsråd at ændre 11 punkter på listen over de personer, grupper og enheder, der er omfattet af indefrysningen af midler og økonomiske ressourcer.

                     (3)

                     Bilag I til forordning (EF) nr. 881/2002 bør derfor ændres.

                     (4)

                     For at sikre, at foranstaltningerne i denne forordning er effektive, bør den træde i kraft øjeblikkeligt —

               VEDTAGET DENNE FORORDNING:

            Artikel 1
            Bilag I til forordning (EF) nr. 881/2002 ændres som anført i bilaget til nærværende forordning.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 17. September 2020.

                  På Kommissionens vegne

                  For formanden

                  Generaldirektør

                  Generaldirektoratet for Finansiel Stabilitet, Finansielle Tjenesteydelser og Kapitalmarkedsunionen

            (1)  EFT L 139 af 29.5.2002, s. 9.

            BILAG
            I bilag I til forordning (EF) nr. 881/2002 foretages følgende ændringer:
            Identifikationsoplysningerne om følgende punkter under overskriften »Fysiske personer« ændres således:

                        1)

                        »Moussa Ben Omar Ben Ali Essaadi (alias a) Dah Dah, b) Abdelrahmman, c) Bechir). Adresse: Tunesien. Fødselsdato: 4.12.1964. Fødested: Tabarka, Tunesien. Nationalitet: Tunesisk. Pasnr.: L335915 (tunesisk pas udstedt i Milano, Italien, den 8.11.1996, som udløb den 7.11.2001). Andre oplysninger: rejste fra Sudan til Tunesien i 2011. Den i artikel 2a, stk. 4, litra b), omhandlede dato: 25.6.2003.«
                        affattes således:
                        »Moussa Ben Omar Ben Ali Essaadi (oprindeligt alfabet:   ) (alias af mindre god kvalitet: a) Dah Dah, b) Abdelrahmman, c) Bechir). Fødselsdato: 4.12.1964. Fødested: Tabarka, Tunesien. Nationalitet: Tunesisk. Pasnr.: L335915 (tunesisk pas udstedt i Milano, Italien, den 8.11.1996, som udløb den 7.11.2001). Adresse: Tunesien. Andre oplysninger: rejste fra Sudan til Tunesien i 2011. Den i artikel 7d, stk. 2, litra i), omhandlede dato: 25.6.2003.«

                        2)

                        »Khalil Ben Ahmed Ben Mohamed Jarraya (alias a) Khalil Yarraya, b) Ben Narvan Abdel Aziz, c) Abdel Aziz Ben Narvan, d) Amro, e) Omar, f) Amrou, g) Amr). Adresse: Nuoro, Italien. Fødselsdato: a) 8.2.1969, b) 15.8.1970. Fødested: a) Sfax, Tunisien b) Sereka, ex-Jugoslavien. Nationalitet: Tunesisk. Pasnr.: a) K989895 (tunesisk pas udstedt den 26.7.1995 i Genova, Italien, udløbet den 25.7.2000). Andre oplysninger: Fødselsdato: 15.8.1970 og fødested: Sereka, ex-Jugoslavien for aliasserne Ben Narvan Abdel Aziz og Abdel Aziz Ben Narvan. Den i artikel 2a, stk. 4, litra b), omhandlede dato: 25.6.2003.«
                        affattes således:
                        »Khalil Ben Ahmed Ben Mohamed Jarraya (oprindeligt alfabet:   ) (alias af mindre god kvalitet: a) Khalil Yarraya, b) Ben Narvan Abdel Aziz (fødselsdato: 15.8.1970, fødested: Sereka, det tidligere Jugoslavien, c) Abdel Aziz Ben Narvan (fødselsdato: 15.8.1970, fødested: Sereka, det tidligere Jugoslavien, alias af mindre god kvalitet: a) Amro, b) Omar, c) Amrou, d) Amr). Fødselsdato: 8.2.1969. Fødested: Sfax, Tunesien Nationalitet: Tunesisk. Pasnr.: K989895 (tunesisk pas udstedt den 26.7.1995 i Genova, Italien, udløbet den 25.7.2000). Adresse: Nuoro, Italien. Andre oplysninger: Udvist fra Italien til Tunesien den 24.2.2015. Den i artikel 7d, stk. 2, litra i), omhandlede dato: 25.6.2003.«

                        3)

                        »Said Ben Abdelhakim Ben Omar Al-Cherif (alias a) Cherif Said, b) Binhamoda Hokri, c) Hcrif Ataf, d) Bin Homoda Chokri, e) Atef Cherif, f) Sherif Ataf, g) Ataf Cherif Said, h) Cherif Said, i) Cherif Said, j) Djallal, k) Youcef, l) Abou Salman, m) Said Tmimi). Adresse: Corso Lodi 59, Milano, Italien Fødselsdato: a) 25.1.1970, b) 25.1.1971, c) 12.12.1973. Fødested: a) Menzel Temime, Tunesien, b) Tunesien, c) Sosa, Tunesien, d) Solisse, Tunesien, e) Tunis, Tunesien; f) Algeriet, g) Aras, Algeriet. Nationalitet: Tunesisk. Pasnr.: M307968 (tunesisk pas udstedt den 8.9.2001, som udløb den 7.9.2006). Andre oplysninger: Moderens navn er Radhiyah Makki. Den i artikel 2a, stk. 4, litra b), omhandlede dato: 12.11.2003.«
                        affattes således:
                        »Said Ben Abdelhakim Ben Omar Al-Cherif (originalt alfabet:   ) (alias af god kvalitet: a) Cherif Said (fødselsdato: 25.1.1970, fødested: Tunesien), b) Binhamoda Hokri (fødselsdato: 25.1.1970, fødested: Sosa, Tunesien), c) Hcrif Ataf (fødselsdato: 25.1.1971, fødested: Solisse, Tunesien), d) Bin Homoda Chokri (fødselsdato: 25.1.1970, fødested: Tunis, Tunesien), e) Atef Cherif (fødselsdato: 12.12.1973, fødested: Algeriet), f) Sherif Ataf (fødselsdato: 12.12.1973, fødested: Aras, Algeriet), g) Ataf Cherif Said (fødselsdato: 12.12.1973, fødested: Tunis, Tunesien), h) Cherif Said (fødselsdato: 25.1.1970, fødested: Tunis, Tunesien), i) Cherif Said (fødselsdato: 12.12.1973, fødested: Algeriet), alias af mindre god kvalitet: a) Djallal, b) Youcef, c) Abou Salman, d) Said Tmimi). Fødselsdato: 25.1.1970. Fødested: Manzil Tmim, Tunesien. Nationalitet: Tunesisk. M307968 (tunesisk pas udstedt den 8.9.2001, som udløb den 7.9.2006). Adresse: Corso Lodi 59, Milano, Italien Andre oplysninger: a) Moderens navn er Radhiyah Makki. b) Udvist fra Italien til Tunesien den 27.11.2013. Den i artikel 7d, stk. 2, litra i), omhandlede dato: 12.11.2003.«

                        4)

                        »Imed Ben Mekki Zarkaoui (alias a) Dour Nadre, b) Dour Nadre, c) Daour Nadre, d) Imad ben al-Mekki ben al-Akhdar al-Zarkaoui, f) Zarga, g) Nadra). Adresse: 41-45, Rue Estienne d’Orves, Pré Saint Gervais, Frankrig. Fødselsdato: a) 15.1.1973, b) 15.1.1974, c) 31.3.1975. Fødested: a) Tunis, Tunesien; b) Marokko; c) Algeriet. Nationalitet: Tunesisk. Pasnr.: M174950 (tunesisk pas udstedt den 27.4.1999, som udløb den 26.4.2004). Andre oplysninger: Moderens navn er Zina al-Zarkaoui. Den i artikel 2a, stk. 4, litra b), omhandlede dato: 12.11.2003.«
                        affattes således:
                        »Imed Ben Mekki Zarkaoui (originalt alfabet:   ) (alias af god kvalitet: a) Dour Nadre, b) Dour Nadre, c) Daour Nadre, d) Imad ben al-Mekki ben al-Akhdar al-Zarkaoui (som tidligere anført), alias af mindre god kvalitet: a) Zarga, b) Nadra). Fødselsdato: a) 15.1.1973, b) 15.1.1974, c) 31.3.1975. Fødested: a) Tunis, Tunesien, b) Marokko, c) Algeriet. Nationalitet: Tunesisk. Pasnr.: M174950 (tunesisk pas udstedt den 27.4.1999, som udløb den 26.4.2004). Adresse: 41-45, Rue Estienne d’Orves, Pré Saint Gervais, Frankrig. Andre oplysninger: Moderens navn er Zina al-Zarkaoui. Den i artikel 7d, stk. 2, litra i), omhandlede dato: 12.11.2003.«

                        5)

                        »Kamal Ben Maoeldi Ben Hassan Al-Hamraoui (alias a) Hamroui Kamel ben Mouldi, b) Hamraoui Kamel, c) Kamel, d) Kimo). Adresse: a) Via Bertesi 27, Cremona, Italien, b) Via Plebiscito 3, Cremona, Italien. Fødselsdato: a) 21.10.1977, b) 21.11.1977. Fødested: a) Beja, Tunesien; b) Marokko; c) Tunesien. Nationalitet: Tunesisk. Pasnr.: P229856 (tunesisk pas udstedt den 1.11.2002, som udløb den 31.10.2007). Andre oplysninger: a) Moderens navn er Khamisah al-Kathiri; b) Omfattet af en udvisningsordre, som blev suspenderet den 17.4.2007 af Den Europæiske Menneskerettighedsdomstol; c) Arresteret igen i Italien den 20. maj 2008; d) Indrejseforbud i Schengenområdet. Den i artikel 2a, stk. 4, litra b), omhandlede dato: 12.11.2003.«
                        affattes således:
                        »Kamal Ben Maoeldi Ben Hassan Al-Hamraoui (originalt alfabet:   ) (alias af god kvalitet: a) Hamroui Kamel ben Mouldi, b) Hamraoui Kamel, alias af mindre god kvalitet: a) Kamel, b) Kimo). Fødselsdato: a) 21.10.1977, b) 21.11.1977. Fødested: a) Beja, Tunesien, b) Marokko, c) Tunesien. Nationalitet: Tunesisk. Pasnr.: P229856 (tunesisk pas udstedt den 1.11.2002, som udløb den 31.10.2007). Adresse: a) Via Bertesi 27, Cremona, Italien, b) Via Plebiscito 3, Cremona, Italien. Andre oplysninger: a) Moderens navn er Khamisah al-Kathiri, b) Udvist fra Italien til Tunesien den 6.5.2015. Den i artikel 7d, stk. 2, litra i), omhandlede dato: 12.11.2003.«

                        6)

                        »Hamadi Ben Abdul Azis Ben Ali Bouyehia (alias a) Gamel Mohamed, b) Abd el Wanis Abd Gawwad Abd el Latif Bahaa, c) Mahmoud Hamid). Adresse: Corso XXII Marzo 39, Milano, Italien Fødselsdato: a) 29.5.1966, b) 25.5.1966 (Gamel Mohamed), c) 9.5.1986 (Abd el Wanis Abd Gawwad Abd el Latif Bahaa). Fødested: a) Tunis, Tunesien, b) Marokko (Gamel Mohamed), c) Egypt (Abd el Wanis Abd Gawwad Abd el Latif Bahaa). Nationalitet: Tunesisk. Pasnr.: L723315 (tunesisk pas udstedt den 5.5.1998, som udløb den 4.5.2003). Andre oplysninger: Fængslet i Italien indtil den 28. juli 2011. Den i artikel 2a, stk. 4, litra b), omhandlede dato: 12.11.2003.«
                        affattes således:
                        »Hamadi Ben Abdul Azis Ben Ali Bouyehia (originalt alfabet:   ) (alias af god kvalitet: a) Gamel Mohamed (fødselsdato: 25.5.1966, fødested: Marokko), b) Abd el Wanis Abd Gawwad Abd el Latif Bahaa (fødselsdato: 9.5.1986, fødested: Egypten), c) Mahmoud Hamid). Fødselsdato: 29.5.1966. Fødested: Tunis, Tunesien. Nationalitet: Tunesisk. Pasnr.: L723315 (tunesisk pas udstedt den 5.5.1998, som udløb den 4.5.2003). Adresse: Corso XXII Marzo 39, Milano, Italien Andre oplysninger: Fængslet i Italien indtil den 6.2.2026. Den i artikel 7d, stk. 2, litra i), omhandlede dato: 12.11.2003.«

                        7)

                        »Noureddine Ben Ali Ben Belkassem Al-Drissi (alias a) Drissi Noureddine, b) Abou Ali, c) Faycal). Adresse: Via Plebiscito 3, Cremona, Italien. Fødselsdato: 30.4.1964. Fødested: Tunis, Tunesien. Nationalitet: Tunesisk. Pasnr.: L851940 (tunesisk pas udstedt den 9.9.1998, som udløb den 8.9.2003). Andre oplysninger: a) Under administrativ kontrol i Italien indtil den 5. maj 2010; b) Indrejseforbud i Schengenområdet; c) Moderens navn er Khadijah al-Drissi. Den i artikel 2a, stk. 4, litra b), omhandlede dato: 12.11.2003.«
                        affattes således:
                        »Noureddine Ben Ali Ben Belkassem Al-Drissi (originalt alfabet:   ) (alias af god kvalitet: a) Drissi Noureddine, alias af mindre god kvalitet: a) Abou Ali, b) Faycal). Fødselsdato: 30.4.1964. Fødested: Tunis, Tunesien. Nationalitet: Tunesisk. Pasnr.: L851940 (tunesisk pas udstedt den 9.9.1998, som udløb den 8.9.2003). Adresse: Via Plebiscito 3, Cremona, Italien. Andre oplysninger: a) Moderens navn er Khadijah al-Drissi, b) Udvist fra Italien til Tunesien den 10.2.2013. Den i artikel 7d, stk. 2, litra i), omhandlede dato: 12.11.2003.«

                        8)

                        »Azzam Abdullah Zureik Al-Maulid Al-Subhi (alias a) Mansur al-Harbi, b) Azzam al-Subhi, c) Azam Abdallah Razeeq al Mouled Alsbhua, d) Abu Muslem al-Maky, e) Abu Suliman al-Harbi, f) Abu Abdalla al-Harbi, g) Azam A.R. Alsbhua). Fødselsdato: 12.4.1976. Fødested: Al Baraka, Saudi-Arabien. Nationalitet: Saudiarabisk. Pasnummer: C389664 (saudiarabisk pas udstedt den 15.9.2000, som udløb den 15.9.2005). Andre oplysninger: a) Fysiske kendetegn: øjenfarve: mørk, hårfarve: mørk, hudfarve: mørk, b) Taler arabisk, c) Faderens navn er Abdullah Razeeq al Mouled al Sbhua, d) Foto findes i INTERPOL-UN Security Council Special Notice. Den i artikel 2a, stk. 4, litra b), omhandlede dato: 23.9.2014.«
                        affattes således:
                        »Azzam Abdullah Zureik Al-Maulid Al-Subhi (alias af god kvalitet: a) Mansur al-Harbi, b) Azzam al-Subhi, c) Azam Abdallah Razeeq al Mouled Alsbhua, d) Abu Muslem al-Maky, e) Abu Suliman al-Harbi, f) Abu Abdalla al-Harbi, g) Azam A.R. Alsbhua). Fødselsdato: 12.4.1976. Fødested: Al Baraka, Saudi-Arabien. Nationalitet: Saudiarabisk. Pasnr.: C389664 (saudiarabisk pas udstedt den 15.9.2000). Nationalt identifikationsnr.: 1024026187. Andre oplysninger: a) Faderens navn er Abdullah Razeeq al Mouled al Sbhua, b) Fysiske kendetegn: øjenfarve: mørk, hårfarve: mørk, hudfarve: mørk, c) Taler arabisk, d) Foto findes i INTERPOL-UN Security Council Special Notice. Den i artikel 7d, stk. 2, litra i), omhandlede dato: 23.9.2014.«

                        9)

                        »Ibrahim Suleiman Hamad Al-Hablain (alias a) Barahim Suliman H. al Hblian, b) Abu Jabal, c) Abu-Jabal). Funktion: Sprængstofekspert og aktiv for Abdallah Azzam Brigades (AAB). Fødselsdato: 17.12.1984. Fødested: Buraidah, Saudi-Arabien. Nationalitet: Saudiarabisk. Pasnummer: F800691 (saudiarabisk pas). Andre oplysninger: a) Fysiske kendetegn: øjenfarve: mørk, hårfarve: mørk, hudfarve: gyldenbrun, b) Taler arabisk, d) Foto findes i INTERPOL-UN Security Council Special Notice. Den i artikel 2a, stk. 4, litra b), omhandlede dato: 23.9.2014.«
                        affattes således:
                        »Ibrahim Suleiman Hamad Al-Hablain (alias af god kvalitet: a) Barahim Suliman H. al Hblian, alias af mindre god kvalitet: a) Abu Jabal, b) Abu Jabal. Fødselsdato: 17.12.1984. Fødested: Buraidah, Saudi-Arabien. Nationalitet: Saudiarabisk. Pasnr.: F800691 (saudiarabisk pas). Nationalt identifikationsnr.: 1047503170. Andre oplysninger: a) Fysiske kendetegn: øjenfarve: mørk, hårfarve: mørk, hudfarve: gyldenbrun, b) Taler arabisk, c) Foto findes i INTERPOL-UN Security Council Special Notice. Den i artikel 7d, stk. 2, litra i), omhandlede dato: 23.9.2014.«

                        10)

                        »Tarad Mohammad Aljarba (alias a) Tarad Aljarba, b) Abu-Muhammad al-Shimali); fødselsdato: 20.11.1979; fødested: Irak; nationalitet: saudiarabisk. pasnr.: E704088 (saudiarabisk pas udstedt den 26.8.2003, som udløb den 2.7.2008). Den i artikel 7d, stk. 2, litra i), omhandlede dato: 29.9.2015.«
                        affattes således:
                        »Tarad Mohammad Alnori Alfares Aljarba (alias af god kvalitet: Tarad Aljarba, alias af mindre god kvalitet: Abu-Muhammad al-Shimali). Fødselsdato: 20.11.1979. Fødested: Irak. Nationalitet: Saudiarabisk. Pasnr.: E704088 (udstedt den 26.8.2003, som udløb den 2.7.2008). Nationalt identifikationsnr.: 1121628414. Den i artikel 7d, stk. 2, litra i), omhandlede dato: 29.9.2015.«

                  Identifikationsoplysningerne om følgende punkt under overskriften »Juridiske personer, grupper og enheder« ændres således:

               »Wafa Humanitarian Organisation (alias (a) Al Wafa, (b) Al Wafa Organisation, (c) Wafa Al-Igatha Al-Islamia). Adresse: (a) Jordan house No 125, Street 54, Phase II. Hayatabad, Peshawar, Pakistan (på tidspunktet for opførelse på listen); (b) Saudiarabien (på tidspunktet for opførelse på listen); (b) Kuwait (på tidspunktet for opførelse på listen); (b) De Forenede Arabiske Emirater (på tidspunktet for opførelse på listen); (b) Afghanistan (på tidspunktet for opførelse på listen). Andre oplysninger: Hovedkvarter i Kandahar, Afghanistan i 2001. Den i artikel 2a, stk. 4, litra b), omhandlede dato: 6.10.2001.«

            affattes således:

               »Wafa Humanitarian Organisation (alias: a) Al Wafa, b) Al Wafa Organization, c) Wafa Al-Igatha Al-Islamia). Adresse: a) Jordan House No 125, Street 54, Phase II. Hayatabad, Peshawar, Pakistan (på tidspunktet for opførelse på listen), b) Kuwait (på tidspunktet for opførelse på listen), c) De Forenede Arabiske Emirater (på tidspunktet for opførelse på listen), d) Afghanistan (på tidspunktet for opførelse på listen). Andre oplysninger: Hovedkvarter i Kandahar, Afghanistan, i 2001. Den i artikel 7e, litra e), omhandlede dato: 6.10.2001.«


title: Rådets gennemførelsesforordning (EU) 2020/1744 af 20. november 2020 om gennemførelse af forordning (EU) 2019/796 om restriktive foranstaltninger til bekæmpelse af cyberangreb, der truer Unionen eller dens medlemsstater

text:
                  23.11.2020

                  DA

                  Den Europæiske Unions Tidende

                  L 393/1

         RÅDETS GENNEMFØRELSESFORORDNING (EU) 2020/1744
         af 20. november 2020
         om gennemførelse af forordning (EU) 2019/796 om restriktive foranstaltninger til bekæmpelse af cyberangreb, der truer Unionen eller dens medlemsstater
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2019/796 af 17. maj 2019 om restriktive foranstaltninger til bekæmpelse af cyberangreb, der truer Unionen eller dens medlemsstater (1), særlig artikel 13, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Den 17. maj 2019 vedtog Rådet forordning (EU) 2019/796.

                     (2)

                     Den 30. juli 2020 vedtog Rådet gennemførelsesforordning (EU) 2020/1125 (2), der tilføjede seks fysiske personer og tre enheder eller organer til den liste over fysiske og juridiske personer, enheder og organer, der er omfattet af restriktive foranstaltninger, som er fastsat i bilag I til forordning (EU) 2019/796.

                     (3)

                     Der er modtaget ajourførte oplysninger for to opførelser af fysiske personer på listen.

                     (4)

                     Forordning (EU) 2019/796 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag I til forordning (EU) 2019/796 ændres som anført i bilaget til nærværende forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 20. november 2020.

                  På Rådets vegne

               M. ROTH

                  Formand

            (1)  EUT L 129 I af 17.5.2019, s. 1.

            (2)  Rådets gennemførelsesforordning (EU) 2020/1125 af 30. juli 2020 om gennemførelse af forordning (EU) 2019/796 om restriktive foranstaltninger til bekæmpelse af cyberangreb, der truer Unionen eller dens medlemsstater (EUT L 246 af 30.7.2020, s. 4).

            BILAG
            I bilag I til forordning (EU) 2019/796 under underoverskriften »A. Fysiske personer« affattes punkt 1 og 2 således:

                           Navn

                           Identificerende oplysninger

                           Begrundelse

                           Dato for opførelse

                           »1.

                           GAO Qiang

                           Fødselsdato: 4. oktober 1983
                           Fødested: Shandongprovinsen, Kina
                           Adresse: Room 1102, Guanfu Mansion, 46 Xinkai Road, Hedong District, Tianjin, China
                           Nationalitet: kinesisk
                           Køn: mand

                           Gao Qiang er involveret i »Operation Cloud Hopper«, en række cyberangreb med betydelige konsekvenser og med oprindelse uden for Unionen, som udgør en ekstern trussel mod Unionen eller dens medlemsstater, og i cyberangreb, som har betydelige konsekvenser for tredjelande.
                           »Operation Cloud Hopper« har været rettet mod multinationale virksomheders informationssystemer på seks kontinenter, herunder virksomheder i Unionen, og har opnået uautoriseret adgang til kommercielt følsomme data, hvilket har medført et betydeligt økonomisk tab.
                           Den aktør, der offentligt er kendt som »APT10« (»Advanced Persistent Threat 10«) (alias »Red Apollo«, »CVNX«, »Stone Panda«, »MenuPass« og »Potassium«), gennemførte »Operation Cloud Hopper«.
                           Gao Qiang kan sættes i forbindelse med APT10, herunder gennem sin tilknytning til APT10's kommando- og kontrolinfrastruktur. Desuden ansatte Huaying Haitai, en enhed, der er opført på listen for at have ydet støtte til og lettet »Operation Cloud Hopper«, Gao Qiang. Han har forbindelser til Zhang Shilong, der også er opført på listen i forbindelse med »Operation Cloud Hopper«. Gao Qiang har således tilknytning til både Huaying Haitai og Zhang Shilong.

                           30.7.2020

                           2.

                           ZHANG Shilong

                           Fødselsdato: 10. september 1981
                           Fødested: Kina
                           Adresse: Hehong, Yuyang Road nr. 121, Tianjin, Kina
                           Nationalitet: kinesisk
                           Køn: mand

                           Zhang Shilong er involveret i »Operation Cloud Hopper«, en række cyberangreb med betydelige konsekvenser og med oprindelse uden for Unionen, som udgør en ekstern trussel mod Unionen eller dens medlemsstater, og i cyberangreb, som har betydelige konsekvenser for tredjelande.
                           »Operation Cloud Hopper« har været rettet mod multinationale virksomheders informationssystemer på seks kontinenter, herunder virksomheder i Unionen, og har opnået uautoriseret adgang til kommercielt følsomme data, hvilket har medført et betydeligt økonomisk tab.
                           Den aktør, der offentligt er kendt som »APT10« (»Advanced Persistent Threat 10«) (alias »Red Apollo«, »CVNX«, »Stone Panda«, »MenuPass« og »Potassium«), gennemførte »Operation Cloud Hopper«.
                           Zhang Shilong kan sættes i forbindelse med APT10, herunder via den malware, han har udviklet og testet i forbindelse med de cyberangreb, der er blevet udført af APT10. Desuden ansatte Huaying Haitai, en enhed, der er opført på listen for at have ydet støtte til og lettet »Operation Cloud Hopper«, Zhang Shilong Han har forbindelser til Gao Qiang, der også er opført på listen i forbindelse med »Operation Cloud Hopper«. Zhang Shilong har således tilknytning til både Huaying Haitai og Gao Qiang.

                           30.7.2020«.


title: Kommissionens gennemførelsesforordning (EU) 2020/1738 af 16. november 2020 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Asparago verde di Altedo« (BGB))

text:
                  23.11.2020

                  DA

                  Den Europæiske Unions Tidende

                  L 392/8

         KOMMISSIONENS GENNEMFØRELSESFORORDNING (EU) 2020/1738
         af 16. november 2020
         om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Asparago verde di Altedo« (BGB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Italiens ansøgning om godkendelse af en ændring af varespecifikationen for den beskyttede geografiske betegnelse »Asparago verde di Altedo«, der er registreret ved Kommissionens forordning (EF) nr. 492/2003 (2).

                     (2)

                     Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende (3).

                     (3)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

               VEDTAGET DENNE FORORDNING:

            Artikel 1
            Den ændring af varespecifikationen, der blev offentliggjort i Den Europæiske Unions Tidende, og som vedrører betegnelsen »Asparago verde di Altedo« (BGB), godkendes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. november 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 343 af 14.12.2012, s. 1.

            (2)  Kommissionens forordning (EF) nr. 492/2003 af 18. marts 2003 om tilføjelse til bilaget til forordning (EF) nr. 2400/96 om optagelse af visse betegnelser i det register over beskyttede oprindelsesbetegnelser og beskyttede geografiske betegnelser, der er fastsat i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler (Soprèssa Vicentina, Asparago verde di Altedo, Pêra Rocha do Oeste) (EUT L 73 af 19.3.2003, s. 3).

            (3)  EUT C 221 af 6.7.2020, s. 7.